**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002666471 2024 08233 001 000 060 107 04 023**

**Датум: 20. 09. 2024. године**

**ЛАПОВО**

На основу члана 20. ст. 1. тачка 3. и члана 32. Закона о локалној самоуправи („Сл. гласник РС“, бр. 129/07, 83/2014-др. закон, 101/2016 др. закон, 47/2018 и 111/2021- др.закон), члана 146. став 1. и 2. Закона о планирању и изградњи (''Службени гласник РС'' бр. 72/09, 81/2009 – исп. 64/2010 – одлука УС 24/2011, 121/2012,42/2013 – одлука УС, 50/2013-одлука УС, 98/2013 – одлука УС, 132/2014, 145/2014, 83/2018, 31/19, 37/19-др. Закон, 9/20, 52/2021 и 62/2023) и члана 37. Статута општине Лапово („Службени гласник Општине Лапово“, бр.2/19), Скупштина општине Лапово на седници одржаној 20. септембра 2024. године, доноси

**ОДЛУКУ**

**О ПОСТАВЉАЊУ И УКЛАЊАЊУ ОБЈЕКАТА ПРИВРЕМЕНОГ КАРАКТЕРА НА ЈАВНИМ ПОВРШИНАМА НА ТЕРИТОРИЈИ ОПШТИНЕ ЛАПОВО**

1. **ОПШТЕ ОДРЕДБЕ**

**Члан 1.**

Овом одлуком прописују се врсте, поступак, услови и начин постављања, коришћења и уклањања мањих монтажних објеката привременог карактера на јавним површинама на територији општине Лапово (у даљем тексту: општина).

Мањи монтажни објекти из става 1. овог члана су:

1. објекти монтажно демонтажног типа, и то искључиво киосци до 10,5 м2,
2. баште угоститељских објеката,
3. тезге и
4. други покретни мобилијар у који се убрајају:

* промо пулт за излагање и презентацију робе и услуга,
* расхладни уређаји,
* апарат за забаву,
* уређаји за припрему хране и
* спортски и рекреативни објекти.

**Члан 2.**

Јавна површина у смислу ове Одлуке је површина јавне намене која је планским документом одређена за уређење или изградњу јавних површина за коју је предвиђено утврђивање јавног интереса у складу са законом (улице, тротоари, тргови и парковске површине и др.).

**II. MAЊИ МОНТАЖНИ ОБЈЕКТИ ПРИВРЕМЕНОГ КАРАКТЕРА**

**Киоск**

**Члан 3.**

Киоск је типски објекат за пружање услуга (трговинских, угоститељских, занатских, комуналних и др.) који се поставља у већ изграђеном финалном облику, а по потреби се може демонтирати и преместити, површине до 10,5 m2 .

**Баште угоститељских објеката**

**Члан 4.**

Башта угоститељског објекта је монтажнодемонтажни објекат отвореног или затвореног типа у функцији угоститељског објекта, у току целе године.

Башту чине столови, столице, сунцобрани, тенде и одговарајући лако покретљиви монтажно-демонтажни елементи.

Мини бар је врста летње баште која се поставља у функцији угоститељског објекта, уз објекат, и заузима највише 1,6m од спољног зида пословног објекта, при чему се мора обезбедити слободан простор за кретање пешака ширине најмање 1,25m. Мини бар чине барске столице, барски столови, односно пулт и сунцобрани.

У оквиру баште може се постави и монтажнодемонтажна ограда висине 0,80m изграђена од дрвета или метала и жардињере са украсним биљкама.

Елементи баште из става 4. овог члана, урачунавају се у укупну површину коју заузима башта.

**Члан 5.**

Баште на тротоарима постављају се тако да:

* ширина тротоара намењена за кретање пешака буде најмање 1,25m,
* ивица баште мора бити удаљена од ивице коловоза најмање 0,50 m.

**Члан 6.**

Баште у пешачким зонама и на трговима постављају се тако да површине за кретање пешака буду широке најмање 3,0 m, а за пролаз ватрогасног возила најмање 3,5 m.

**Члан 7.**

Баште се не могу постављати на следећим јавним површинама:

* у зони раскрснице на удаљености од 5 метара и уколико исте ометају прегледност раскрснице,
* на удаљености мањој од 2.0m од фронта пешачког прелаза,
* у ширини колског и пешачког улаза у зграду или двориште,
* на траси противпожарног пута.

**Члан 8.**

Баште се постављају тако да ширина баште буде у ширини угоститељског објекта.

Изузетно, ширина баште може прелазити ширину угоститељског објекта, под условом да постоји сагласност корисника стамбеног или пословног простора испред којег се башта поставља.

**Члан 9.**

Елементи баште не смеју бити фиксирани за јавну површину завртњима, анкеровањем или на неки други начин, осим тенде или надстрешнице.

Димензије и тежина елемената баште, као и њихова међусобна веза морају бити такви да омогућавају брзу монтажу, демонтажу и уклањање.

**Тезга за излагање и продају робе испред продајног објекта .**

**Члан 10.**

Тезга за излагање и продају робе испред продајног објекта је монтажна конструкција постављена уз пословни објекат за продају робе из пословног објекта.

Тезга може да заузме највише један метар од спољног зида пословног објекта из става 1. овог члана, а у дужини уличног фронта објекта, при чему се мора обезбедити слободан простор за кретање пешака, ширине најмање 1,25m.

Продаја производа у објектима из става 1. овог члана, може се обављати током целе године, с тим што се решење може издати до 31. децембра текуће године.

**Тезга за продају робе (самостални објекат)**

**Члан 11.**

Тезга за продају робе је самостални, типски, отворени, лако покретни објекат за излагање и продају робе, чија бруто површина не може бити већа од 2,0m2

Тезга као самостални објекат поставља се за време Новогодишњих, Божићних и Ускршњих празника као и за међународни Дан жена, искључиво на типским тезгама.

Тезга као самостални објекат може се поставити и у сврху и за време одржавања вашара, сајмова, изложби и сл.

Тезга за продају робе као самостални објекат се може поставити и у сврху продаје сезонског поврћа.

**Промо пулт за излагање и презентацију робе и услуга**

**Члан 12.**

Правна лица, предузетници, удружења и политичке организације могу поставити промо пулт и други слични објекат приликом одржавања презентација делатности или производа старих уметничких заната и заната домаће радиности, непрофитних организација или приредби хуманитарног, едукативног, музичког, спортског или политичког карактера, односно манифестација у циљу неговања културе и културног наслеђа или снимања рекламних спотова, у току целе године, на Градском тргу или другим локацијама.

**Расхладни уређаји**

**Члан 13.**

Правна лица и предузетници могу испред трговинског или угоститељског објекта поставити расхладне уређаје за продају освежавајућих напитака или индустријског сладоледа.

Расхладни уређаји испред продајног објекта могу да заузму највише један метар од спољног зида пословног објекта из става 1. овог члана, а у дужини уличног фронта објекта, при чему се мора обезбедити слободан простор за кретање пешака, ширине најмање 1,25 m.

Расхладни уређаји за продају индустријског сладоледа и кремова могу се постављати независно од пословног објекта на јавној површини под условом да га чини једна расхладна комора максималне површине до 1,5 m2.

**Апарат за забаву**

**Члан 14.**

Апарати за забаву су лако покретни, преносиви монтажни објекти који су намењени за забаву деце. Апарати за забаву могу бити статични и покретни.

Статични апарати за забаву (дечије клацкалице-играчке, витрине са играчкама и сл.) су апарати чија бруто површина не може бити већа од 2,0m2 , а активирају се убацивањем новчца или жетона.

Покретни апарати за забаву су: дечији аутићи, коњићи, разне играчке и сл. Простор по коме се наведени апарати крећу може бити максималне површине до 50m2 и обележен монтажно демонтажном оградом, ради безбедности корисника и пролазника.

**Уређаји за припрему хране**

**Члан 15.**

Уређаји за припрему и продају хране су типски, лако покретни, преносиви објекти монтажне конструкције који не мењају локацију, намењени за припрему и продају сладоледа на точење, кокица, крофница, кестења, палачинки, кукуруза, кикирикија и сличног, чија бруто површина са кућиштем апарата и манипулативним простором не може бити већа од 5,0 m 2 .

**Спортски и рекреативни објекат**

**Члан 16.**

Спортски објекат је отворени објекат спортске намене, спортски терен и слично (клизалиште, спортски терени за кошарку, одбојку, скејт, боћање и сл.) који се формира од готових елемената, који осим терена може имати монтажно - демонтажну ограду и клупе- трибине, а изузетно може имати помоћне затворене монтажне објекте (благајна, смештај реквизита и сл.), а користи се сезонски или у току целе године.

Oбјекат намењен за изнајмљивање спортских и рекреативних бицикала и реквизита за спорт и рекреацију je зaтворени, односно зaтворено - отворени монтажнодемонтажни објекат (благајна, смештај спортских и рекреативних бицикала и реквизита и сл.).

Решење о одобрењу постављања спортских и рекреативних објеката може се издати општини или јавном предузећу, односно установи чији је оснивач општина, на рок од пет година.

Решење о одобрењу постављања спортских и рекреативних објеката може се издати правним лицима регистрованим за обављање ове делатности, најдуже пет месеци.

**III. УСЛОВИ ЗА ПОСТАВЉАЊЕ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ПОВРШИНАМА ЈАВНЕ НАМЕНЕ**

**Члан 17.**

Постављање мањих монтажних објекта привременог карактера на површинама јавне намене врши се непосредним путем или у складу са Програмом постављања привремених објеката (у даљем тексту Програм), поступком прикупљања најповољније понуде.

Привремени објекти који се постављају на јавним површинама у складу са програмом а путем јавног надметања су објекти одређени овом одлуком и то:

1) Киосци,

2) Баште затвореног типа,

Програм из става 1. овог члана доноси Општинско веће општине Лапово на предлог Одељење за урбанизам, имовинско-правне и стамбено-комуналне послове, (у даљем тексту: Одељење) којим се нарочито дефинишу локације на којима се мањи монтажни објекти привременог карактера могу поставити, врста, изглед и намена истог према одређеној локацији и временски период постављања.

Државни органи, органи локалне самоуправе и друга предузећа и установе чији је оснивач локална самоуправа и друге установе из области, образовања, културе и спорта могу поставити привремене објекте из члана 12. и 16. ове Одлуке на површинама јавне намене без прибављања одобрења за постављање привремених објеката, али су дужни да обавесте Одељење у писаном облику о намери постављања.

**Члан 18.**

Поступак прикупљања најповољније понуде спроводи Комисија за избор најповољније понуде (у даљем тексту: Комисија) коју формира Општинско веће општине Лапово.

Позив за прикупљање најповољније понуде расписује Комисија и он обавезно садржи: опис места за постављање, површину, тип, величину и намену мањег монтажног објекта привременог карактера, време коришћења и цену накнаде за привремено коришћење површине јавне намене (у даљем тексту: накнаде), начин прикупљања писаних понуда и друге елементе у зависности од врсте или локације.

Позивом се прописује и обавезна садржина пријаве за поступак прикупљања најповољније понуде.

Почетну цену у поступку прикупљања најповољније понуде утврђује Општинско веће општине Лапово посебном одлуком.

Позив за прикупљање најповољније понуде траје 8 дана и исти се објављује на ѕваничној интернет презентацији општине Лапово и на огласној табли општине Лапово.

Позив за прикупљање најповољније понуде се проглашава успелим ако је по позиву приспела најмање једна уредна и благовремена понуда.

**Члан 19.**

О раду Комисије води се записник у који се поред времена спровођења, односно почетка поступка, наводе и лица која присусутвују поступку и у ком својству присусутвују, уноси се цео ток поступка, а обавезно се констатују све понуде и лица која су их учинила.

Благовременост и подобност пристиглих понуда утврђује Комисија. Неуредне и неблаговремене понуде неће се разматрати.

Неуредна је понуда која не испуњава услове утврђене позивом а неблаговремена је она која није достављена до рока прописаног позивом.

Комисија ће по завршетку поступка прикупљања најповољније понуде донети одлуку о избору најповољнијег понуђача и исту доставити свим учесницима поступка. По завршеном поступку из претходног става сваки учесник има право приговора у року од 8 дана од дана пријема одлуке о избору најповољнијег понуђача и то Општинском већу општине Лапово.

Општинско веће општине Лапово поступајући по приговору исти може закључком одбацити као неблаговремен или недозвољен, усвојити приговор и одредити спровођење новог поступка јавног надметања или приговор одбити као неоснован.

**Члан 20.**

По спроведеном јавном позиву Комисија доставља Одлуку о избору најповољнијег понуђача Одељењу које на основу исте доноси решење о постављању привременог објекта на површинама јавне намене и оно садржи: место, површину која се заузима, намену привременог објекта, време коришћења, висину накнаде и обавезу корисника да закључи уговор о привременом коришћењу површине јавне намене са Општином Лапово, у року од осам дана, од дана пријема решења.

Жалба на решење из претходног става не одлаже извршење решења.

Уколико у временском периоду на који је закључен уговор о привременом коришћењу површине јавне намене дође или се догоде непредвидиве околности, изабрани понуђач има право да писаним путем затражи измену издатог решења у виду скраћења временског периода на који је издато решење. Одељење разматра захтев и доноси решење.

На основу издатог решења из става 3. овог члана, изабрани понуђач је у обавези је да у року од осам дана закључи анекс уговора о привременом коришћењу површине јавне намене са Општином Лапово, и да у року од осам дана од потписивања анекса да измири све заостале уговорене обавезе у виду накнаде као и накнаду за текући месец у ком је захтев за измену решења поднет и уклони привремени објекат.

**Члан 21.**

Правна лица којима су поверене или дате на одржавање површине јавне намене уколико се на истима одржавају вашари или сајмови дужна су да обавесте Одељење о времену, дужини као и површинама које ће користити и да сачине скицу простора са објектима који ће се на њима налазити.

Државни органи, органи локалне самоуправе и предузећа и установе чији је оснивач локална самоуправа, или се финансирају из буџета локалне самоуправе не прибављају решење за коришћење површине јавне намене и не плаћају накнаду, али су дужни да пријаве Одељењу одржавање манифестације и постављање објекта.

Уз пријаву за одржавање манифестација (спортске, културне, поводом дана државности, дана општине, прослава матура и др.) се наводи време, место, опрема која ће се користити, као и одговорна лица за безбедност грађана, имовине и безбедност саобраћаја. Постављање привремених објеката без прикупљања најповољније понуде.

**Члан 22.**

Корисници који желе да на јавној површини поставе привремени објекат из члана 1. став 2. ове Одлуке за које се не доноси Програм из члана 17. подносе захтев Одељењу уз који се доставља:

* скица простора,
* димензију и изглед објеката,
* идејно решење,
* решење о регистарцији правног лица или предузетника, решење о регистрацији удружења и сл,
* доказ о уплати административне таксе.

Надлежни орган разматра захтев и доноси решење по предходном прибављеном мишљењу ЈКСП „Морава“ Лапово, као вршиоца комуналне делатности одржавања површина јавне намене.

Након доношења решења о одобрењу постављања привременог објекта Одељење исто прослеђује Одељењу локалне пореске администрације за утврђивање накнаде за постављање привеременог објекта.

Жалба на решење из става 3. овог члана подноси се у року од 8 дана од дана пријема Општинском већу општине Лапово.

**IV. НАЧИН КОРИШЋЕЊА МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ПОВРШИНАМА ЈАВНЕ НАМЕНЕ**

**Члан 23.**

Корисник је дужан да привремени објекат, који је постављен на површини јавне намене путем прикупљања понуда, користи у складу са решењем и уговором о привременом коришћењу.

Корисник привременог објекта који се поставља на површину јавне намене без прикупљања понуда, у случају када се не закључује уговор, је дужан да привремени објекат користи у складу са решењем.

Корисник је дужан да све инсталације у привременом објекту изради у складу са важећим прописима и стандардима.

**Члан 24.**

Корисник је дужан да привремени објекат и простор око њега одржава уредно, да га редовно чисти, да не оштећује површину јавне намене, не лагерује и оставља предмете и ствари, и да га држи у исправном стању.

**Члан 25.**

Постављени привремени објекат на површинама јавне намене корисник не може издати у закуп или подзакуп, односно пренети право коришћења другом лицу уговором о пословно-техничкој сарадњи нити било којим другим уговором.

**V. УКЛАЊАЊЕ ПОСТАВЉЕНИХ ОБЈЕКАТА**

**Члан 26.**

Мањи монтажни објекат привременог карактера се уклања:

1. када је постављен без решења, или када није постављен у складу са условима прописаним решењем,
2. када је постављен супротно условима утврђеним Програмом из члана 17. став ове Одлуке,
3. када је постављен на месту које није одређено Програмом из члана 17. став 3 ове Одлуке,
4. када се промени неки од услова утврђен Програмом, а корисник им се не прилагоди у остављеном року,
5. када објекат користи неовлашћено лице,
6. када се објекат постави или користи супротно издатом решењу,
7. када корисник објекат користи за делатности које нису утврђене Програмом,
8. када се привремени објекат не користи дуже од 30 дана, што се регулише Уговором са Општином Лапово.

О уклањању привременог објекта надлежни инспекцијски орган Општинске управе општине Лапово обавештава надлежни орган који је донео решење о постављању мањег монтажног објеката привременог карактера.

**Члан 27.**

Лица која су на основу решења надлежног органа привремено поставила мањи монтажни објекат привременог карактера на површинама јавне намене дужна су да се придржавају рокова и других услова који су утврђени наведеним решењем.

По истеку рока који је утврђен решењем, лица су дужна да уклоне објекат о свом трошку и доведу површину јавне намене у стање пре постављања објекта.

Уколико лице то не учини Одељење за инспекцијски надзор Општинске управе општине Лапово спровешће поступак за уклањање објекта у складу са одредбама ове Одлуке.

**VI. НАДЗОР НАД СПРОВОЂЕЊЕМ ОДЛУКЕ**

**Члан 28.**

Инспекцијски надзор над спровођењем ове Одлуке врши Одељење за инспекцијски надзор Општинске управе општине Лапово.

**Члан 29.**

Надлежни инспектор је овлашћен да уколико утврди прекршај прописан овом одлуком изда прекршајни налог.

**VII. КАЗНЕНЕ ОДРЕДБЕ**

**Члан 30.**

Новчаном казном у фиксном износу од 150.000 динара казниће се за прекршај правно лице ако поступи супротно одредбама члана 26. став 1. тачке од 1. до 7. ове Одлуке.

Новчаном казном у фиксном износу од 75.000 динара казниће се за прекршај предузетник за прекршај из става 1 овог члана.

Новчаном казном у фиксном износу од 25.000 динара казниће се за прекршај одговорно лице у правном лицу за прекршај из става 1 овог члана.

Новчаном казном у фиксном износу од 25.000 динара казниће се за прекршај физичко лице у правном лицу за прекршај из става 1. овог члана.

**VIII. ПРЕЛАЗНЕ И ЗАВРШНЕ ОДРЕДБЕ**

**Члан 31.**

Даном ступања на снагу ове Одлуке престаје да важи Одлука о привременим објектима на територији општине Лапово („Службени гланик општине Лапово“ бр 12/21).

Поступци који су започети у складу са Одлуком из става 1. овог члана окончаће се у складу са одредбама те Одлуке.

**Члан 32.**

Ова Одлука ступа на снагу осмог дана од дана објављивања у ''Службеном гласнику општине Лапово''.

**ПРЕДСЕДНИЦА**

**Мирела Раденковић**

**О б р а з л о ж е њ е**

Правни основ за доношење ове Одлуке садржан је у одредбама члана 20. Закона о локалној самоуправи којима су прописане надлежности Општине, док је одредбама члана 32. прописано да Скупштина општине, у складу са законом доноси прописе и друге опште акте, као и одредбама члана 146. став 1. и 2. Закона о планирању и изградњи, којим је прописано да постављање и уклањање мањих монтажних објеката привременог карактера на јавним и другим површинама, балон хала спортске намене, надстрешница за склањање људи у јавном превозу, објеката за депоновање и сепарацију речних агрегата и пловила на водном земљишту, обезбеђује и уређује јединица локалне самоуправе, те да су мањи монтажни објекти: објекти монтажно демонтажног типа, и то искључиво киосци до 10,5 м2, баште угоститељских објеката, тезге и други покретни мобилијар који се поставља и уклања на основу програма који доноси јединица локалне самоуправе на период од најдуже десет година.

Разлог за доношење ове одлуке садржан је у потреби да се дефинише врстa, поступак, услови и начин постављања, коришћења и уклањања мањих монтажних објеката привременог карактера на јавним површинама на територији општине Лапово, као и да се одлука усагласи са најновијим изменама и допунама Закона о планирању и изградњи.

На основу наведеног, донета је одлука као у тексту.